Calonectris

Calonectris estas genro de marbirdoj. Ĝi enhavas tri grandajn pufinojn. Estas du aliaj genroj de pufinoj. Nome Puffinus, kiu enhavas ĉirkaŭ dudek malgrandajn al mezgrandajn pufinojn, kaj Procellaria kun aliaj kvar grandaj specioj. Tiu lasta estas kutime nomata kiel petreloj, kvankam oni supozas, ke ili estas pli proksime rilataj al la pufinoj ol al la aliaj petreloj. La taksonomio de tiu grupo estas kaŭzo de ioma debato, kaj nur ĵuse oni disigis la taksonon de la Kaboverda pufino el la Flavbeka pufino. 

 Priskribo 
La specioj de tiu grupo estas longflugilaj, malhelbrunaj al grizbrunaj supre, kaj ĉefe blankaj sube. Ili estas pelagaj for de la reprodukta sezono. Ili estas plej komunaj en moderklimataj kaj malvarmaj akvoj.

Tiuj Procelarioformaj birdoj flugas per rigidaj flugiloj, kaj uzas pufinan flugoteknikon kiu konsistas el moviĝi tra la ondofrontoj per minimuma aktiva flugo. Ties flugmaniero ŝajnas pli kvazaŭ de albatroso ol de la specioj de la genro Puffinus.

La pufinoj de la genro Calonectris estas longdistancaj migrantoj. Nome la Stripufino disiĝas el siaj reproduktaj insuloj de Azio tra okcidenta Pacifiko kaj al orienta Hinda Oceano. 

La Flavbeka pufino havas du subspeciojn. C. d. diomedea reproduktiĝas en Mediteraneo kaj C. d. borealis en Azoroj, Kanarioj kaj Madejro. Ili disiĝas tra la tuta Atlantika Oceano kaj en okcidenta Hinda Oceano. Tiuj povus esti distingaj specioj (Heidrich et al. 1998).

La pufinoj de la genro Calonectris  venas al insuloj kaj marbordaj klifoj nur por reproduktiĝi. Ili estas noktulaj ĉe la koloniaj reproduktejaj lokoj, preferante senlunlumajn noktojn por minimumi predadeblon. Ili nestumas en nestotruoj kaj ofte elsendas kontaktalvokojn ĉe siaj noktaj vizitoj. Ili demetas unusolan blankan ovon.

Ili manĝas fiŝojn, kalmarojn kaj similajn oceanajn manĝojn. Ili sekvas fiŝkaptadajn ŝipojn por elpreni fiŝorestaĵojn.

 Listo de specioj 

 Genro Calonectris
 Stripufino, C. leucomelas 
 Boreala pufino aŭ Atlanta flavbeka pufino, C. (diomedea) borealis 
 Cindropufino aŭ Mediteranea flavbeka pufino, C. (diomedea) diomedea
 Kaboverda pufino, C. edwardsii

Oni priskribis du prahistoriajn speciojn, Calonectris krantzi el fosilioj de komenca Plioceno kaj Calonectris wingatei el meza Pleistoceno.

 Referencoj 
 Harrison, Peter (1987): Seabirds of the world : a photographic guide. Princeton University Press, Princeton. ISBN 0-691-01551-1

 Heidrich, Petra; Amengual, José F. & Wink, Michael (1998): Phylogenetic relationships in Mediterranean and North Atlantic shearwaters (Aves: Procellariidae) based on nucleotide sequences of mtDNA. Biochemical Systematics and Ecology 26(2): 145–170.  PDF kompleta teksto

Kategorio:Pufinoj
Kategorio:Procelarioformaj
Kategorio:Birdoj de Azio
Kategorio:Birdoj de Afriko
Kategorio:Birdoj de Ameriko
Kategorio:Birdoj de Oceanio
Kategorio:Birdoj de Eŭropo
Kategorio:Birdoj de Pacifiko